"Noi trăim bine că am intrat în Schengen pe cale aeriană?". Reacțiile românilor care au ajuns în aeroport azi-noapte
De sâmbătă spre duminică noaptea, România a intrat în Spațiul Schengen, ce-i drept, deocamdată doar cu granițele aeriene și maritime.
Aeroporturile din țară au primit, imediat după miezul nopții, primii pasageri care au beneficiat de libertatea de mișcare oferită de Schengen. La 13 ani de când s-a decis că îndeplinim condițiile.
Reacțiile au fost amestecate. Unii călători au fost entuziasmați, alții - luați prin suprindere sau ... iritați de atenția acordată acestui eveniment.
Primii pasageri sosiți pe aeroportul din Otopeni care au beneficiat de Air Schengen au fost întâmpinați într-un cadru festiv, cu bannere și baloane colorate. O parte veneau de la Viena, alții cu un zbor de Frankfurt.
Pasager: "Wow, este un sentiment extraordinar, ce să mai zic, este un sentiment deosebit. Mi-am scos pașaportul degeaba. Este un sentiment foarte bun să te simți cetățean european".
Femeie: "A fost minunat, am stat un sfert de oră în autobuz numai ca să facem frumos că suntem primii care coborâm din avion".
Bogdan Despescu, Ministerul Afacerilor Interne: "La ora 00, am procedat la separarea fluxurilor Schengen, Non-Schengen și în același timp, au fost ridicate controalele poliției de frontieră".
Valentin Iordache, purtător de cuvânt Aeroportul Henri Coandă: "Un moment istoric pe care cel puțin noi cei de la aeroport îl așteptam din 2011. Important este că, iată, am intrat în Schengen cu frontierele aeriene, pasagerii au confortul de a nu mai aștepta la controlul de frontieră atunci când întră în țară, nici când ies din țară".
O cursă Wizzair de la Bergamo, aterizată cu 15 minute înainte de miezul nopții, a adus pe aeroportul din Timișoara primii pasageri care au trecut frontiera fără să mai fie verificați de polițiști.
Toți pasagerii au mers direct să-și ia bagajele, fără verificarea documentelor.
Bărbat: "Foarte bine, ne bucurăm mult. Primul zbor, mă bucur".
Tânără: "Mi se pare foarte lejer, am venit, am ridicat bagajele".
Pasager din Munchen: "Mă bucur că s-a ajuns în primă fază aici. Urmează și cea terestră, sperăm să se întâmple cât mai repede, asta să fim în rând cu lumea".
Bărbat: "Este un pas foarte mic, care e nesemnificativ. Semnificativ ar fi fost dacă terestru se întâmpla asta".
Reporter: Totuși sunteți parte dintr-un moment istoric...
Bărbat: "Atâtea momente istorice au fost în țara asta, că nu mai pot contabiliza, dar noi trăim mai bine că am intrat în Schengen pe cale aeriană? Aiurea".
La Cluj-Napoca, pasagerii unui zbor de Bergamo au fost luați prin surprindere.
Băiat: "Nici nu știam că a intrat România în Schengen, cred că asta-i faza nu? Am auzit pe cineva vorbind".
Femeie: "Nu ne așteptam, am uitat de moment. Pentru noi ca pasageri se va simți clar. Acum n-am mai stat la coadă, ceea ce e incredibil".
Relaxarea condițiilor de călătorie va crește numărul turiștilor din Spațiul Schengen, speră autoritățile.
David Ciceo, directorul Aeroportului din Cluj: "Ne așteptăm să vină mai mulți turiști în Cluj și în Transilvania!"
Peste 400 de milioane de cetățeni ai Uniunii Europene se bucură de libertate de circulație în spațiul Schengen.